MOON BIKE 2020

Közösség, mozgás, egészség, környezettudatosság – Pécsi Tudományegyetem!

**A Pécsi Tudományegyetem június 26-tól, egészséges életmódra ösztönző, nemzetközi kihívást indít a társadalom minden tagja számára.**

A **„MOON BIKE” címmel futó 80 nap időtartamú** kihívás lényege, hogy együtt, közösen biciklivel jussunk el a Holdra, azaz bárhol a világon tegyünk meg **összesen 384 400 km-t**.

A Pécsi Tudományegyetem virtuális **közösséget formáló** nyári kampánya jól mutatja, hogy alkalmazkodva az új helyzethez, online formában is állandó kapcsolatot tart hallgatóival, hazai és külföldi partnereivel, öregdiákjaival, a diaszpórában élő honfitársainkkal.

Mint Zöld Egyetem, a PTE kiemelt célja a **környezettudatos** közlekedés népszerűsítése.

A kihívás nemzetközi szintű megjelenésében meghatározó szerepe van annak, hogy világszerte felhívja a figyelmet az **egészséges életmód** jelentőségére a sport által. Nagy örömünkre **Prof. Dr. Bódis József**, felsőoktatásért, innovációért és szakképzésért felelős államtitkár elvállalta a **MOON BIKE projekt védnöki szerepét.**

A projekthez a Facebookon keresztül lehet csatlakozni. A tekerés szerelmesei kerékpáros applikáció segítségével a megtett távot screenshot kép formájában, üzenetben vagy bejegyzésként küldik el a **MoonBike2020 Facebook** oldalára. Ha szobakerékpáron indulnak a kihívásban, a kilométeróra kijelzőjének fényképét kell feltölteniük.

 Minden nap dokumentáljuk, összegezzük a megtett kilométereket és beszámolunk, hogy éppen merre "járunk".

Csatlakozzon Ön is kihívásunkhoz, mely mind a hobbi kerékpározók,

mind a profi versenyzők által megtett kilométereket várja.

Lehetőség van a Holdra szállásban egyénileg és csoportosan, akár hivatalos versenyeken teljesített távokkal is részt venni.

Támogatóink segítségével értékes ajándékokkal honoráljuk a kiemelkedő teljesítményeket!